b'\n_START_ARTICLE_\nMehmet Niyazi\n_START_SECTION_\nBiografie\n_START_PARAGRAPH_\nN\xc4\x83scut \xc3\xaentr-o familie musulman\xc4\x83 de t\xc4\x83tari refugia\xc8\x9bi din Crimeea \xc3\xaen satul V\xc3\xa2n\xc4\x83tori (A\xc8\x99\xc3\xa7\xc4\xb1lar) din Dobrogea de Nord, a fost al doilea fiu al lui Ismail \xc8\x99i Azize, doi \xc8\x9b\xc4\x83rani analfabe\xc8\x9bi \xc8\x99i supu\xc8\x99i otomani. Na\xc8\x99terea lui Niyazi a avut loc \xc3\xaen timpul R\xc4\x83zboiului Ruso-Turc din 1877-1878, care s-a \xc3\xaencheiat cu anexarea regiunii de c\xc4\x83tre Regatul Rom\xc3\xa2niei. El s-a familiarizat \xc3\xaenc\xc4\x83 din copil\xc4\x83rie cu literatura \xc8\x99i folclorul t\xc4\x83tar \xc8\x99i a fost \xc3\xaenv\xc4\x83\xc8\x9bat limba turc\xc4\x83 otoman\xc4\x83 de c\xc4\x83tre tat\xc4\x83l s\xc4\x83u, \xc3\xaenainte de absolvirea studiilor primare la A\xc8\x99\xc3\xa7\xc4\xb1lar. \xc3\x8enc\xc4\x83 din timpul adolescen\xc8\x9bei a \xc3\xaenceput, probabil, s\xc4\x83 scrie texte literare, care s-au remarcat, \xc3\xaen general, prin \xc3\xaentrebuin\xc8\x9barea extins\xc4\x83 a cuvintelor din vocabularul turco-otoman._NEWLINE_\xc3\x8en 1889 familia Niyazi a p\xc4\x83r\xc4\x83sit Rom\xc3\xa2nia \xc8\x99i s-a mutat \xc3\xaen capitala otoman\xc4\x83 Istanbul, unde Mehmet s-a \xc3\xaenscris la \xc8\x99coala normal\xc4\x83. \xc3\x8en anii urm\xc4\x83tori, el a devenit influen\xc8\x9bat de scrierile lui Nam\xc4\xb1k Kemal \xc8\x99i Abdullah Hamit, dob\xc3\xa2ndind o exprimare fluent\xc4\x83 \xc3\xaen limbile francez\xc4\x83, arab\xc4\x83 \xc8\x99i persan\xc4\x83. \xc3\x8en 1898 \xc8\x99i 1899 a \xc3\xaencercat s\xc4\x83 se stabileasc\xc4\x83 \xc3\xaen Crimeea (teritoriu ce era st\xc4\x83p\xc3\xa2nit de Imperiul Rus) \xc8\x99i s\xc4\x83 \xc3\xaenceap\xc4\x83 acolo o carier\xc4\x83 de profesor de \xc8\x99coal\xc4\x83, dar a fost expulzat de guvernul rus \xc3\xaen ambele ocazii._NEWLINE_Dup\xc4\x83 moartea tat\xc4\x83lui s\xc4\x83u, \xc3\xaen 1904, Niyazi a revenit \xc3\xaen Rom\xc3\xa2nia \xc8\x99i s-a al\xc4\x83turat comunit\xc4\x83\xc8\x9bii t\xc4\x83tare din Constan\xc8\x9ba. S-a c\xc4\x83s\xc4\x83torit cu Sefika Abdulakim (cunoscut\xc4\x83, de asemenea, sub numele de Sapiye); ea era sora lui K\xc3\xa1z\xc3\xadm Abdulakim (ofi\xc8\x9ber \xc3\xaen Armata Rom\xc3\xa2n\xc4\x83 \xc8\x99i erou al Primului R\xc4\x83zboi Mondial) \xc8\x99i a politicianului Selim Abdulakim. Cuplul a avut patru fiice \xc8\x99i doi fii (doi dintre copiii lor au murit la v\xc3\xa2rsta adolescen\xc8\x9bei)._NEWLINE_\xc3\x8en 1906 Niyazi a fost numit profesor la \xc8\x99coala pentru copiii t\xc4\x83tari din Constan\xc8\x9ba, pred\xc3\xa2nd cursuri de istoria Imperiului Otoman, limba turc\xc4\x83 otoman\xc4\x83, poezia \xc8\x99i proza otoman\xc4\x83, literatura persan\xc4\x83 \xc8\x99i Kalam. El a \xc3\xaendeplinit func\xc8\x9bia de director al institu\xc8\x9biei \xc3\xaentre anii 1910 \xc8\x99i 1914, iar apoi, dup\xc4\x83 1916, s-a stabilit cu familia la Medgidia, unde a fost numit director al Seminarului Islamic din acest ora\xc8\x99. \xc3\x8en 1909 a \xc3\xaenceput s\xc4\x83 editeze revista Dobruca, care a fost tip\xc4\x83rit\xc4\x83 la Istanbul de editura Kader. A mai ini\xc8\x9biat \xc3\xaen aceast\xc4\x83 perioad\xc4\x83 o serie de publica\xc8\x9bii de scurt\xc4\x83 durat\xc4\x83 printre care Tesvik, Mektep ve Aile \xc8\x99i, \xc3\xaempreun\xc4\x83 cu Cevdet Kemal, Isik._NEWLINE_La \xc3\xaenceputul anului 1918, c\xc3\xa2nd Qurultay-ul a proclamat Republica Popular\xc4\x83 Crimeea \xc3\xaen urma Revolu\xc8\x9biei din Octombrie \xc8\x99i la \xc3\xaencheierea Primului R\xc4\x83zboi Mondial, Niyazi a plecat la Simferopol (Aqmescit), unde s-a al\xc4\x83turat activi\xc8\x99tilor t\xc4\x83tari \xc3\xaen campania lor, a editat ziarul Hak Ses \xc8\x99i a fost angajat pentru un timp \xc3\xaen cadrul Ministerului Educa\xc8\x9biei din Crimeea. Atunci c\xc3\xa2nd trupele Armatei Ro\xc8\x99ii a bol\xc8\x99evicilor au intrat \xc3\xaen Crimeea (vezi Republica Autonom\xc4\x83 Sovietic\xc4\x83 Socialist\xc4\x83 Crimeea), el s-a refugiat \xc3\xaen Rom\xc3\xa2nia. Din acel moment, Mehmet Niyazi s-a axat pe activitatea literar\xc4\x83, intr\xc3\xa2nd \xc3\xaen cea mai prolific\xc4\x83 etap\xc4\x83 a carierei sale. A publicat lucr\xc4\x83ri \xc3\xaen versiunea t\xc4\x83tar\xc4\x83 crimeean\xc4\x83 a alfabetului arab. \xc3\x8en calitate de lider al comunit\xc4\x83\xc8\x9bii a fost o influen\xc8\x9b\xc4\x83 asupra noului val de refugia\xc8\x9bi din Crimeea, care a c\xc4\x83utat inspira\xc8\x9bie \xc3\xaen politicile prometeiste ale celei de-a Doua Republici Poloneze._NEWLINE_A murit de tuberculoz\xc4\x83, fiind afectat \xc3\xaen ultimii ani de moartea so\xc8\x9biei lui, Sefika. La ceremonia sa de \xc3\xaenmorm\xc3\xa2ntare, care a avut loc la Medgidia, au luat parte o mul\xc8\x9bime mare de admiratori ai s\xc4\x83i. Morm\xc3\xa2ntul lui (mezar) este considerat primul morm\xc3\xa2nt modern care poart\xc4\x83 tamgha de pe steagul Hanatului Crimeii (vezi Steagul Crimeii). Acel loc a devenit un punct de \xc3\xaent\xc3\xa2lnire al comunit\xc4\x83\xc8\x9bii t\xc4\x83tare din Rom\xc3\xa2nia.'